
Rīgā 2023. gada 3. oktobrī (prot. Nr. 48 6. §)
Nenodokļu ieņēmumu ieskaitīšanas valsts pamatbudžeta ieņēmumos un atmaksas kārtība
Izdoti saskaņā ar Likuma par budžetu un finanšu vadību 25. panta 1.2 daļu
· 1. Noteikumi nosaka to nenodokļu ieņēmumu veidus, kurus pirms pārskaitīšanas valsts pamatbudžeta ieņēmumos uzskaita valsts budžeta maksājumus administrējošās institūcijas kontā, kā arī kārtību, kādā šo veidu nenodokļu ieņēmumus ieskaita valsts pamatbudžeta ieņēmumos un veic to atmaksu.
· 2. Šo noteikumu 1. punktā minētā kārtība piemērojama šādiem valsts pamatbudžetā ieskaitāmiem nenodokļu ieņēmumu veidiem atbilstoši normatīvajiem aktiem par budžetu ieņēmumu klasifikāciju:
· 2.1. ieņēmumi no uzņēmējdarbības un īpašuma;
· 2.2. kancelejas nodeva par zemesgrāmatas veiktajām darbībām;
· 2.3. pārējie nenodokļu ieņēmumi;
· 2.4. ieņēmumi no valsts (pašvaldību) īpašuma iznomāšanas, pārdošanas un no nodokļu pamatparāda kapitalizācijas.
· 3. Šo noteikumu 1. punktā minētā kārtība nav piemērojama:
· 3.1. ieņēmumiem, kas atzīti Valsts ieņēmumu dienesta administrēto nodokļu, nodevu un citu tā administrēto uz valsts budžetu attiecināmo maksājumu uzskaitē;
· 3.2. nenodokļu ieņēmumiem, kas atzīti Valsts kases valsts budžeta finanšu uzskaitē.
· 4. Valsts budžeta maksājumus administrējošā institūcija šo noteikumu 2. punktā minēto ieņēmumu veidu maksājumus pirms to pārskaitīšanas valsts pamatbudžeta ieņēmumos uzskaita savā kontā Valsts kasē.
· 5. Valsts budžeta maksājumus administrējošā institūcija ir atbildīga par saņemto nenodokļu ieņēmumu maksājumu atpazīšanu pirms to pārskaitīšanas valsts pamatbudžeta ieņēmumos un attiecināšanu uz konkrēto nenodokļu maksātāju.
· 6. Pēc nenodokļu ieņēmumu maksājumu atpazīšanas valsts budžeta maksājumus administrējošā institūcija ne retāk kā reizi mēnesī līdz mēneša pēdējai darbdienai ieskaita atpazīto nenodokļu ieņēmumu summu valsts pamatbudžeta ieņēmumu kontā, ko rīko Valsts kase.
· 7. Valsts budžeta maksājumus administrējošā institūcija atmaksā šo noteikumu 4. punktā minētajā kontā pārmaksāto vai nepareizi iemaksāto summu:
· 7.1. 10 darbdienu laikā no maksātāja iesnieguma saņemšanas dienas;
· 7.2. atbilstoši kompetencei bez maksātāja iesnieguma uz kontu, no kura maksājums saņemts.
· 8. Valsts kase atmaksā šo noteikumu 6. punktā minētajā kontā iemaksāto summu:
· 8.1. ja saņemts valsts budžeta maksājumus administrējošās institūcijas pieprasījums par pārmaksātās vai nepareizi iemaksātās summas atmaksu, – piecu darbdienu laikā no dienas, kad saņemts minētais pieprasījums, uz šo noteikumu 4. punktā minēto kontu;
· 8.2. ja saņemts maksājums no maksātāja, kas nav valsts budžeta maksājumus administrējošā institūcija, – piecu darbdienu laikā no dienas, kad saņemts minētais maksājums, uz kontu, no kura maksājums saņemts.
· 9. Šo noteikumu 6. punkts attiecībā uz kancelejas nodevām par zemesgrāmatas veiktajām darbībām piemērojams ar 2024. gada 1. martu.
· 10. Noteikumi stājas spēkā 2024. gada 1. janvārī.

